Dennis Keefe aperigis pasintjare en La Ondo de Esperanto kvar artikolojn, en kiuj li traktas Esperanton el la vidpunkto de merkatiko, kiun li mem universitat-nivele instruas. En la marta kajero de La Ondo aperis – kiel la ĉefartikolo – plia kontribuo de profesoro Keefe kun la titolo “Modelo pri la Konduto de Konsumantoj de Hawkins, Best kaj Coney, aplikata al Esperanto”.
#000000
Sekvas ĝin la rubriko Eventoj kun pluraj artikol(et)oj pri la esperantista agado en multaj landoj de la mondo. En la sekcio Tribuno estas presitaj interesaj tekstoj de Dafydd ab Iago pri la klimata ŝanĝiĝo en Eŭropo, de Katarína Nosková pri kreado de subtekstoj por muzikaj filmetoj kaj ampleksa artikolo de Rubén Fernández Asensio pri la problemoj, kiujn Katalunio frontas survoje al memstariĝo.
La plej granda teksto en la marta Ondo estas la kvinpaĝa eseo La unuaj Romanovoj, kiun akademiano Sergio Pokrovskij verkis okaze de la festata ĉi-marte 400-jara datreveno de la surtroniĝo de la Romanova dinastio en Ruslando.
#000001
La marta Ondo estas la unua kajero presita en Litovio kaj dissendita el Litovio. Oni do vidas sur la kovropaĝo portreton de la urbestro de la orient-litovia urbo Utena, Alvydas Katinas, la Alta Protektanto de la 49aj Baltiaj Esperanto-Tagoj, kiuj okazos ĉi-julie. Kun la BET-urbo Utena oni povas konatiĝi per la artikolo de Vytautas Šilas kaj per la dorspaĝaj fotoj.
#000004